अज्ज दस्स ब’रे होई गे न उनेंगी स्हाड़ै कौला गेदे। जागत उंदे मरने दे इक म्हीने मगरा होआ हा। उंदे मरने परैत्त में के-के नेईं कीता। केह्ड़े दुख-कसाले नेईं भोगे। केइयें दे ढल्ले धोते। फसला दे मौके सिट्टे चुग्गे ते पुनाइयां कीतियां। अजें शुकर ऐ जे चौं कक्खें दी कुल्ली ते इक भज्जड़-टुट्टड़ टल्ले सीने आली मशीन ऐ ही तां सिर छपैली लेआ ते टल्ले सीयै माड़ा-मुट्टा रुट्टी दा गजारा चलदा रेहा। पैह्लें ते डरै दे मारे टल्ले सीने गी लोक दिंदे नेईं हे जे कपड़ा जुआड़ी देग। फी केईं तरस खाई सेआन लगी पे। जे किश कमांदी औदे कन्ने मसां रुट्टी गै पूरी होंदी ही। अदूं थमां लेइयै कोई शैल टल्ला नेईं दिक्खेआ, कोई शैल चीज नेईं लब्भी। जिंदे भांडे मांजे जां टल्ले धोनै उनें तरस खाइयै अपने पराने टल्ले देई दित्ते। जेकर कुसै ने कोई टल्ला सेआया ते नुहाड़े चा कोई लीर बची गेई, तां उसने बापस नेईं लेई। इंयां केईं लीरां किट्ठियां करियै कोई कुरतू बनी गेआ।